钦定古今图书集成/明伦汇编/氏族典/第126卷 > 陈选
## 钦定古今图书集成/明伦汇编/氏族典/第126卷 > 陈选

按《明外史陈选传》：“选字士贤，临海人。自幼端悫，寡言
笑，以圣贤自期。天顺四年，会试第一，成进士，授御史，
巡按江西，尽黜贪残吏，一时惮其风采。已，督学南畿。
成化六年，迁河南副使。寻以选善教，改督学政。久之，
改按察使。决遣轻系数百人，重囚多所平反，囹圄为
空。治尚简易，独于赃吏无所假。历广东左右布政使。”
市舶中官韦眷奏“乞均徭户六十人添办方物。”选持
诏书争。帝命与其半，眷由是怒选。会番禺知县高瑶
没眷通番赀钜万，选移檄奖之，且闻于朝。帝虽纳其
言，然心衔之。眷憾选甚，又知选失帝意，诬奏选朋比
高瑶为贪墨。诏遣刑部员外郎李行会巡按御史徐
同爱讯之。同爱畏眷，不敢异选有所黜，吏张褧意其
怨选，引令诬证。褧坚不从，竟坐选如眷奏。遂与瑶俱
被逮。士民数万号泣遮留，使者辟除，乃得出。至南昌
病作，使者阻其医药。卒，年五十八。选自号“克庵。”弘治
初，主事林沂疏雪选冤，诏复官。正德中追赠光禄卿，
谥忠愍。